Predkladacia správa

Návrh Integrovaného regionálneho operačného programu 2014 – 2020 (ďalej len „IROP“) predkladá Ministerstvo pôdohospodárstva a rozvoja vidieka SR. IROP predstavuje operačný program, prostredníctvom ktorého bude možné v programovom období 2014 – 2020 čerpať finančné prostriedky z Európskych štrukturálnych a investičných fondov, konkrétne Európskeho fondu regionálneho rozvoja. MPRV SR (ďalej aj „ministerstvo“) bolo na základe rokovania Rady vlády SR pre Partnerskú dohodu SR na roky 2014 – 2020 dňa 18. 12. 2012 ustanovené, okrem iného, ako gestor prípravy IROP. Následne bola táto úloha potvrdená aj vládou SR na rokovaní dňa 20. marca 2013.
Globálnym cieľom IROP je zlepšenie kvality života a podpora udržateľného poskytovania verejných služieb s dopadom na vyvážený a udržateľný územný rozvoj, hospodársku, územnú a sociálnu súdržnosť regiónov, miest a obcí.
Stratégia podpory IROP zohľadňuje stratégiu Európa 2020 a prispieva k plneniu jej priorít, predovšetkým k udržateľnému a inkluzívnemu rastu, reflektujúc potreby a výzvy konkrétnych regiónov, miest a obcí. Stratégia IROP je založená na koncepte rozvoja regionálnej konkurencieschopnosti, kľúčových výziev a príležitostí komplementárnou podporou štyroch faktorov konkurencieschopnosti regiónov SR zahrnutých v IROP: infraštruktúra, dostupné a efektívne verejné služby, podpora podnikania a tvorby pracovných miest, miestne komunity na vidieku a v mestách.
Štruktúra IROP pozostáva z 5 tematických prioritných osí a jednej prioritnej osi pre technickú pomoc. Podpora z IROP je sústredená do nasledovných oblastí v rozsahu investičnej podpory a podpory materiálno-technického vybavenia: modernizácia regionálnych ciest II. a III. triedy, rozvoj verejnej osobnej dopravy a cyklodopravy, podpora deinštitucionalizácie sociálnych služieb a náhradnej starostlivosti, rozvoj infraštruktúry vzdelávania, rozvoj zdravotníckej infraštruktúry, podpora kultúrneho a kreatívneho priemyslu, podpora energetickej efektívnosti v sektore bývania, investície v sektore vodného hospodárstva (vodovody, kanalizácie, ČOV), rozvoj zelenej infraštruktúry a revitalizácia zanedbaných objektov a areálov, miestny rozvoj vedený komunitou (miestne akčné skupiny). IROP svojím zameraní čiastočne nadväzuje na Regionálny operačný program a OP Bratislavský kraj.
Celková výška príspevku z Európskeho fondu regionálneho rozvoja predstavuje 1 814 490 415 EUR.
Predkladaný návrh IROP zohľadňuje výsledky rokovaní pracovných skupín a stanoviská socioekonomických partnerov zahŕňajúcich ostatné ÚOŠS, regionálnu a miestnu územnú samosprávu, odvetvové zväzy, mimovládne organizácie a i..   
Materiál je vypracovaný v súlade s príslušnou legislatívou EÚ.
Po schválení vládou SR bude návrh IROP predložený na proces formálneho schvaľovania EK. V prípade potreby bude IROP upravený v zmysle pripomienok a odporúčaní EK.
S cieľom zabezpečenia ochrany životného prostredia je obsah IROP v procese posudzovania podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov. Doložka vybraných vplyvov v časti vplyv na životné prostredie bude vypracovaná a doplnená v zmysle strategického dokumentu s celoštátnym dosahom na životné prostredie podľa § 17 a prílohy č. 7 uvedeného zákona, ktorá bude súčasťou materiálu predloženého na rokovanie vlády SR.
Materiál bol predmetom medzirezortného pripomienkového konania (ďalej len „MPK“) v termíne od 11. 04. – 28. 04. 2014 a aktuálne je v procese vyhodnocovania pripomienok uplatnených v rámci MPK. Pre úplnosť uvádzame, že k predmetnému materiálu predložili prostredníctvom Portálu právnych predpisov pripomienky aj ostatné pripomienkujúce subjekty ako i verejnosť, z ktorých žiadna nemala charakter hromadnej pripomienky. MPRV SR napriek tomu v snahe o dosiahnutie čo najširšieho konsenzu pozvalo na rozporové konanie aj tieto subjekty. Vyhodnotenie pripomienkového konania bude sprievodným dokumentom k predkladanému materiálu predloženého na rokovanie vlády SR.
Súčasťou materiálu je Doložka vybraných vplyvov.